《访石林叶少蕴观文二首 其二》
宋代·刘一止

夔龙在丘壑，神物发幽秘。森然万琼瑰，参错分位置。

踞地猛兽伏，拿空孤鸟厉。先后相长雄，突怒疑攫噬。

各以奇自列，宁谓我独嗜。羊酪非不珍，莼羹有至味。

郑公信骨鲠，我但见妩媚。种竹被崖峦，恶木不得地。

荃兰偏九畹，秽草惨无类。造化初何心，被物自殊志。

那知此岩傍，阅世等如寄。愿言赋丹青，远近同一视。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。